Man skuldig bevind aan Brit se moordDie slagoffer Christine Robinson (59) (Foto: Ian Cameron via Facebook) Die buitelander wat ná die moord op Christine Robinson jare lank inhegtenisneming ontduik het, is Dinsdag skuldig bevind aan haar moord en verkragting. Uitspraak in die moordsaak teen Andrea Imbayarwo is vanoggend in die hooggeregshof in Polokwane gelewer. Die verhoor het verlede week, byna agt jaar ná haar moord, eindelik begin. Ian Cameron van die burgerregteorganisasie Action Society het aan Maroela Media gesê dit was goed om vanoggend die nuus oor Imbayarwo se skuldigbevinding aan Robinson se familie in Brittanje mee te deel. Cameron het destyds gehelp om Imbayarwo vas te trek. “Daar is nog so baie sulke sake wat ons moet deurtrek. Ons verwelkom natuurlik die uitspraak, maar daar is nog baie werk om te doen.” Imbayarwo was ’n jarelange werknemer by die Rra-Ditau Bush Lodge buite Thabazimbi in Limpopo waar Robinson, ’n Britse burger, in Julie 2014 verskeie kere met ŉ mes gesteek en toe glo verkrag en beroof is. Imbayarwo het daarna na Zimbabwe gevlug, maar later weer na Suid-Afrika teruggekeer voordat hy eindelik in Julie 2020 – ses jaar na die moord op Robinson – in hegtenis geneem is in verband met die moord. Imbayarwo was toe as Andrew Ndlovu bekend en het in daardie stadium onder ŉ skuilnaam in Johannesburg gewerk. Imbayarwo sal na verwagting Donderdag gevonnis word.